Der er endnu ikke nogen bloggere, som er blevet straffet for ikke at overholde forbuddet mod skjult markedsføring. Forbrugerombudsmanden har dog øget fokus på emnet og flere gange siden 2016 advaret bloggere og virksomheder. I en artikel fra 11. maj 2018 af advokatfirmaet Plesner, meddeles det, at en større kontrolundersøgelse af skjult reklame er lige på trapperne. Forbrugerombudsmanden omtaler specifikt influencers: ”Jeg har svært ved at forstille mig, at vi kan lave en kontrolundersøgelse, uden at vi møder overtrædelser, som vi skal forfølge strafferetligt”. Det er derfor utroligt vigtigt, at du får styr på dine reklameopslag med det samme. Overtrædelsen af markedsføringsloven straffes med bøde. Indtil videre er det kun gået ud over virksomheder, men bloggeren kan også holdes ansvarlig for overtrædelsen. Bøderne har ligget i intervallet 30.000 kroner til 175.000 kroner.